**Ministru kabineta noteikumu projekta “Grozījumi Ministru kabineta 2008.gada 29.septembra noteikumos Nr.803 „Darba aizsardzības prasības, saskaroties ar kancerogēnām vielām darba vietās”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2008.gada 29.septembra noteikumos Nr.803 „Darba aizsardzības prasības, saskaroties ar kancerogēnām vielām darba vietās” (turpmāk – projekts) mērķis ir pārņemt 2017.gada 12.decembrī pieņemto Eiropas Parlamenta un Padomes Direktīvu [2017/2398](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML), ar ko groza Direktīvu 2004/37/EK par darba ņēmēju aizsardzību pret risku, kas saistīts ar kancerogēnu vai mutagēnu iedarbību darbā (turpmāk – Direktīva 2017/2398). Paredzams, ka ierobežojot darba vidē izmantojamo kancerogēno vielu esamību darba vides gaisā, samazināsies šo vielu ietekme uz nodarbināto drošību un veselību darbā, jo īpaši uz audzēju attīstību. Direktīvas [2017/2398](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML) pārņemšanas termiņš ir 2020.gada 17.janvāris, un attiecīgi projektā noteikts, ka noteikumi stāsies spēkā 2020.gada 17.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Direktīva [2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darba aizsardzības prasības darbā ar kancerogēnām vielām reglamentē Ministru kabineta 2008.gada 29.septembra noteikumi Nr.803 „Darba aizsardzības prasības, saskaroties ar kancerogēnām vielām darba vietās” (turpmāk – MK noteikumi Nr.803). Noteikumu Nr.803 1.pielikumā noteiktas kancerogēnās vielas un to arodekspozīcijas robežvērtības, savukārt 2.pielikumā noteikti procesi (darbi), kuros ir iespējama saskare ar kancerogēnām vielām darba vietās. Ķīmisko vielu arodekspozīcijas robežvērtības noteiktas arī Ministru kabineta 2007.gada 15.maija noteikumu Nr.325 „Darba aizsardzības prasības saskarē ar ķīmiskajām vielām darba vietās” (turpmāk – MK noteikumi Nr.325) 1.pielikumā. Ņemot vērā jaunākos zinātniskos pētījumus un atklājumus par ķīmisko vielu ietekmi uz audzēju attīstību, kancerogēno vielu arodekspozīciju saraksts tiek aktualizēts un papildināts. Direktīvā [2017/2398](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML) ir noteiktas 14 kancerogēnās vielas, kam Arodekspozīcijas robežvērtību zinātniskā komiteja (Scientific Committee on Occupational Exposure Limits - SCOEL) noteikusi vai mainījusi robežvērtības, tādējādi ir nepieciešams precizēt un papildināt gan noteikumu Nr.803 1.pielikumu, gan MK noteikumu Nr.325 1.pielikumu.  Noteikumu Nr.803 1.pielikums satur novecojušu vielu kategoriju iedalījumu un ķīmisko vielu iedarbību raksturojumus, kas neatbilst 2008.gada 16.decembra Eiropas Parlamenta un Padomes Regulas (EK) Nr.1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr.1907/2006 (turpmāk – Regula 1272/2008) (projekta 1.5.apakšpunkts) un Eiropas ķimikāliju aģentūras terminoloģijai un vielu klasifikācijai. Tādejādi noteikumu 1.pielikums “Kancerogēno vielu arodekspozīcijas robežvērtību saraksts” pārstrādāts ņemot vērā jaunāko klasifikāciju un terminoloģiju. Turklāt Regulā noteiktā vielu un maisījumu klasificēšanas, marķēšanas un iepakošanas sistēma balstīta uz starptautiski atzīto Apvienoto Nāciju Organizācijas Eiropas Ekonomikas komisijas Ķīmisko vielu klasificēšanas un marķēšanas vispārēji saskaņoto sistēmu (GHS) un nosaka gan kancerogēnu kategoriju, gan vielu ķīmiskās iedarbības raksturojumu. Projektā atbilstoši Direktīvai [2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398, paredzēts:1. papildināt noteikumus Nr.803 ar jaunu 52.1 punktu, paredzot iespēju arodslimību ārstam norādīt, ka veselības uzraudzība ir jāturpina arī pēc saskares ar kancerogēnām vielām izbeigšanas (1.1.apakšpunkts);
2. 1.5.apakšpunktā paredzētajā noteikumu 1.pielikumā:

2.1 papildināt noteikumus Nr.803 ar sešām jaunām kancerogēnām vielām (ieelpojamie kristāliskā silicija dioksīda putekļi (1.5. apakšpunkta vielas Nr.789), ugunsizturīgās keramikas šķiedras (1.5. apakšpunkta vielas Nr.837), hroma (VI) savienojumi (1.5. apakšpunkta vielas Nr.555), 2-nitropropans (1.5. apakšpunkta vielas Nr.690), o-toluidīns (1.5. apakšpunkta vielas Nr.833), brometlēns (1.5.apakšpunkta vielas Nr.840) un noteikt arodekspozīcijas robežvērtību atbilstoši direktīvā noteiktajai vērtībai; 2.2. 6 jau esošām kancerogēnām vielām noteikt arodekspozīcijas robežvērtības atbilstoši direktīvā noteiktajām vērtībām (1.5. apakšpunkta vielas Nr.10., 129., 133., 541., 785., 842.); 2.3. etilēnoksīdam saglabāt jau noteikumos Nr.803 noteikto stingrāko arodekspozīcijas robežvērtību, nodrošinot nodarbināto veselības aizsardzību (1.5. apakšpunkta vielas Nr.391);1. noteikumu Nr.803 2.pielikumu papildināt ar jaunu procesu, kurā iespējama saskare ar kancerogēnu: darbs, kas saistīts ar darba procesā radušos ieelpojamā kristāliskā silicija dioksīda putekļu iedarbību (projekta 1.6.apakšpunkts)

Ņemot vērā to, ka Direktīvā [2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398 ir paredzēti pārejas periodi attiecībā uz arodekspozīcijas robežvērtībām cietkoksnes putekļiem un hroma VI savienojumiem, tie ir iestrādāti gan noslēguma jautājumu sadaļā, gan 1.pielikuma - kancerogēno vielu arodekspozīcijas saraksta piezīmju sadaļā (projekta 1.2., 1.3. apakšpunkts, 1.5.apakšpunkta vielas Nr.133 un Nr.555).Noteikumu Nr.803 Informatīvajā atsaucē uz Eiropas Savienības direktīvām tiek iekļauta atsauce uz Direktīvu [2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398 (projekta 1.4.apakšpunkts).Projekta 2.punkts nosaka, kā tā spēkā stāšanās laiks ir brīdis, līdz kuram dalībvalstīm jāpārņem Direktīvas prasības, t.i. 2020.gada 17.janvāris. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrāde notika sadarbībā ar Rīgas Stradiņa universitātes aģentūru „Darba drošības un vides veselības institūts”.  |
| 4. | Cita informācija |  Eiropas Sociālā fonda līdzfinansētā projekta “Darba tiesisko attiecību un darba drošības sistēmas uzraudzības pilnveidošana” ietvaros (Pētījuma rezultāti pieejami Labklājības ministrijas tīmekļa vietnē http://www.lm.gov.lv/text/3281) veikts pētījums „Darba apstākļi un riski Latvijā 2013./2014.” ar mērķi noskaidrot darba aizsardzības situāciju un normatīvo aktu prasību ievērošanu uzņēmumos. Darba devēju aptaujā 6% darba devēju norāda, ka ķīmiskajām vielām (izgarojumi, dūmi, putekļu vai bīstamu ķīmisku vielu ieelpošana, uzsūkšanās caur ādu) pakļauti visi darbinieki, 2% - vairāk kā puse, 5% apgalvo, ka viņu uzņēmumā puse darbinieku, un 11%, ka mazāk par pusi darbinieku pakļauti ķīmisko vielu riskam. Savukārt darba ņēmēju aptaujas rezultāti parāda, ka izgarojumiem, dūmiem, putekļu vai bīstamo vielu ieelpošanai visu darba dienas laiku pakļauti 4%, gandrīz visu dienu - 4%, ¾ no darba laika – 3%, pusi no darba laika – 5%. Ķīmisko vielu uzsūkšanās caur ādu riskam visu darba dienu pakļauts 1% darbinieku. Ķīmiskajām un bioloģiskajām vielām, kas izraisa ļaundabīgu audzēju, 25% no darba laika pakļauti 3% darba ņēmēju.  2016.gadā reģistrēti 10, 2017.gadā – 2, 2018.gadā 4 arodslimību gadījumi ķīmisko vielu un ķīmisko maisījumu ražošanas nozares uzņēmumu darbiniekiem. Turklāt, analizējot datus pēc arodslimības izraisītājfaktora, redzams, ka, 2016.gadā 15 gadījumos, 2017.gadā 4, bet 2018.gadā 9 gadījumos ķīmiskais faktors ir izraisījis arodslimību.  Latvijā nav pieejami dati par audzēju gadījumiem, kas attīstījušies nodarbinātajiem strādājot ar konkrētām kancerogēnām vielām, jo šādu datu sakarības netiek noteiktas un analizētas. Arodslimību ārstu komisija, nosakot darba vides riska faktoru saistību ar veselības traucējumiem, nosaka minēto saikni, tomēr šādu gadījumu ir ļoti maz (2017.gads -1, 2018.gads -0). 2018.gadā Valsts darba inspekcija veica tematisko pārbaudi „Drošs darbs ar ķīmiskām vielām, maisījumiem sociālās aprūpes uzņēmumos”. Tematiskās pārbaudes laikā tika veikts 151 apsekojums dažādos sociālās aprūpes uzņēmumos. Tematiskajā pārbaudē tika konstatēts, ka: 39 % no pārbaudītajiem uzņēmumiem ķīmisko vielu radītais risks vispār nebija vērtēts; 50 % nodarbināto obligātās veselības pārbaudes kartēs konkrētās ķīmiskās vielas, ar kurām nodarbinātais ikdienā strādā, nebija norādītas, savukārt 17 % no pārbaudītajiem uzņēmumiem nodarbinātie nebija nodrošināti ar atbilstošiem individuālās aizsardzības līdzekļiem. Tematiskās pārbaudes rezultāti liek secināt, ka liela daļa darba devēju sociālās aprūpes nozarē neapzinās riskus, ko darba vidē rada ķīmisko vielu lietošana. Līdz ar to arī ķīmisko vielu radītie riski netiek atbilstoši novērsti vai mazināti. Papildus 2018.gadā un 2019.gadā notiek Eiropas Darba drošības un veselības aizsardzības aģentūras kampaņa ķīmisko vielu ierobežošanai darba vietās “[Veselīgās darbavietās turi grožos bīstamās vielas](https://healthy-workplaces.eu/lv)”, kuras laikā tiek organizēti dažādi informatīvi pasākumi sabiedrības informēšanai par drošu darbu ar bīstamām vielām. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektam ir pozitīva ietekme uz sabiedrības veselību, īpaši nodarbināto, kas darba vidē saskaras ar projektā minētajām ķīmiskajām vielām. Projekts varētu ietekmēt šādas mērķgrupas:1) nodarbinātie – saskaņā ar Centrālās statistikas pārvaldes datiem no darbaspēka apsekojuma 2018.gadā bija 909,4 tūkstoši nodarbināto. Tomēr, ņemot vērā ka nav pieejami dati par nodarbinātajiem, kas darbā saskaras ar kancerogēnām vielām, nav iespējams atspoguļot konkrētu skaitu nodarbināto uz ko attieksies projektā iekļautās prasības. Noteikumu projekts labvēlīgi ietekmēs nodarbinātos, jo tas paredz kancerogēno vielu arodekspozīciju robežvērtību izmaiņas, atsevišķām vielām nosakot stingrākās prasības, tādējādi vēl vairāk aizsargājot nodarbināto veselību. 2) darba devēji – saskaņā ar Centrālās statistikas pārvaldes datiem no darbaspēka apsekojuma 2017.gadā bija 185,243 tūkstoši ekonomiski aktīvo statistikas vienību (t.sk. komersanti, zemnieku un zvejnieku saimniecības, valsts un pašvaldību iestādes), izņemot pašnodarbinātos. Dati par 2018.gadu vēl nav pieejami.Precīzu darba devēju skaitu, uz kuriem attieksies tiesiskais regulējums, nav iespējams noteikt, jo statistikas dati nesatur informāciju par uzņēmumiem, kuros ir iespējama saskare ar kancerogēnām vielām, kā arī nav pieejama informācija par uzņēmumiem, kuros tiek veikti konkrēti darbi, kuros izdalās kancerogēnās vielas un kancerogēnajām vielām pakļauto nodarbināto skaitu.  Saskare ar projektā noteiktām vielām var būt ļoti daudzās nozarēs (piemēram, būvniecība (betona, ķieģeļu vai akmeņu, griešana, drupināšana vai smalcināšana), veselības aprūpe, apstrādes rūpniecība). Tādējādi, nav iespējams arī noteikt precīzu nepieciešamo kancerogēno vielu laboratorisko mērījumu skaitu, kā arī aprēķināt darba devēja izmaksas par veiktajiem mērījumiem. Uzņēmumos, kur nodarbinātie saskaras ar kancerogēnām vielām, darba devējam jau tagad ir jāievēro darba aizsardzības prasības, kas noteiktas noteikumos Nr.803. Projekts paredz kancerogēno vielu arodekspozīciju robežvērtību izmaiņas un tikai 6 jaunu vielu noteikšanu, kuras darba devējam būs jāņem vērā nodrošinot gan darba vides risku novērtēšanu, gan risku novēršanu vai samazināšanu, t.sk. kolektīvo un individuālo aizsardzības līdzekļu un pasākumu ieviešanu. Piemēram, attiecībā uz ieelpojamo kristālisko siliciju, veicot risku novērtēšanas procesu, darba devējiem būs jāpārskata darba veikšanas procesi, kuros izdalās kristāliskā silicija dioksīda putekļi, un jāapzina iespējamie veicamie pasākumi risku novēršanai (t.sk. izmantojamās iekārtas, darba veikšanas metodes un darba instrumenti). Jāatzīmē, ka dažkārt darba metožu vai instrumentu nomaiņa var risku novērst vai samazināt līdz minimumam. Lai pārliecinātos par riska faktora ekspozīciju darba vides gaisā vai par veikto darba aizsardzības pasākumu efektivitāti darba devējiem potenciāli būs jāveic mērījumi darba vidē. Indikatīvās aplēses attiecībā uz darba vides mērījumu izmaksām parāda, ka iespējamās viena mērījuma izmaksas varētu būt robežās no 250-350EUR. Saskaņā ar [Eiropas Komisijas vadlīnijām darba inspektoriem attiecībā uz kristāliskā silicija dioksīda putekļiem darba vidē,](https://osha.europa.eu/en/guidance-national-labour-inspectors-on-addressing-risks-from-worker-exposure-to-respirable-crystalline-silica) silīcija putekļi izdalās tādos procesos kā silicija dioksīda saturošo produktu griešana, laušana, smalcināšana, urbšana, apstrādāšana ar abrazīviem materiāliem. Virknē šo procesu kā putekļu riska samazināšanas pasākums var tik izmantota gan materiāla mitrināšanas metode, gan putekļu nosūkšanas metode, kā arī nodarbināto nodrošināšana ar elpošanas ceļu aizsardzības līdzekļiem. 3) darba aizsardzības speciālisti – šobrīd augstāko profesionālo izglītību darba aizsardzībā ir ieguvuši aptuveni 1250 darba aizsardzības speciālisti. Darba aizsardzības speciālistu skaitu, kas ieguvuši pamatlīmeņa zināšanas, nav iespējams noteikt, jo šāda statistika netiek uzskaitīta un viņiem nav jāreģistrējas. Pēc ekspertu viedokļa pamatlīmeņa apmācību darba aizsardzībā varētu būt ieguvuši apmēram 8000 – 10 000 speciālistu. Darba aizsardzības speciālistiem būs jāapzina darba vietas, kurās tiek veikts darbs ar kancerogēnajam vielām un jāveic pasākumi šo vielu mazināšanai darba vietās.4) uzticības personas – uzticības personu skaitu nav iespējams noteikt, jo šāda statistika netiek apkopota, tomēr pētījuma „Darba apstākļi un riski Latvijā 2013.-2014.” ietvaros darba devēju un nodarbināto aptaujās secināts, ka nodarbināto uzticības personas ir apmēram 8,7% uzņēmumos.5) laboratorijas – saskaņā ar Standartizācijas, akreditācijas un metroloģijas centra datiem, ķīmisko vielu noteikšanu darba vides gaisā veic 9 akreditētas testēšanas laboratorijas. Laboratorijām būs jāpielāgo testēšanas pārskati, kuros tiek norādītas ķīmisko vielu arodekspozīcijas robežvērtības, tādējādi sniedzot darba devējiem precīzu informāciju par ķīmisko vielu koncentrācijām un to atbilstību pieļaujamajām vērtībām. Pamatā direktīvā noteikto vielu mērīšanai tiek izmantoti jau esošie mērlīdzekļi un ierīces, kā arī metodes. Attiecībā uz kristāliskā silicija dioksīda putekļu noteikšanu darba vides gaisā, laboratorijām būs jāiegādājas jaunas iekārtas un jāpielāgo testēšanas metodes. 6) arodslimību ārsti – saskaņā ar Latvijas arodslimību ārstu biedrības datiem, Latvijā ir 360 arodslimību ārsti. Arodslimību ārstiem būs jānodrošina informācija par noteikumos noteikto iespēju turpināt veselības uzraudzību arī pēc kancerogēnās vielas iedarbības beigšanās. Šobrīd spēkā esošie noteikumi par darba aizsardzības prasībām, saskaroties ar kancerogēnām vielām, jau pašreiz attiecas uz minētajām mērķgrupām. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma mērķis ir ierobežot darba vidē izmantojamo kancerogēno vielu esamību darba vides gaisā, lai samazinātu šo vielu ietekmi uz nodarbināto drošību un veselību darbā. Tādējādi būs pozitīva ietekme uz nodarbināto veselību un ilgtermiņa ietekmē tiktu samazināts slogs arī veselības aprūpes sistēmai, jo nodarbinātiem nebūs radušies smagi veselības traucējumi, strādājot ar šīm audzējus un mutācijas izraisošajām vielām. Attiecībā uz ietekmi uz uzņēmējdarbību, neatkarīgi no uzņēmuma lieluma, mērķgrupas uzņēmumiem būs jāpārskata darba procesos izmantojamās kancerogēnās vielas un jāveic pasākumi minēto vielu ierobežošanai un nodarbināto veselības aizsardzībai. Analizējot vielu specifiku un izmantošanas mērķi, papildus uzmanība būs jāpievērš jomās, kurās vielas tiek lietotas vai izmantotas citu maisījumu gatavošanai, piemēram, kokapstrāde, būvniecība. Iespējams, ka uzņēmumiem būs jāveic papildus darba vides mērījumi, lai noteiktu kancerogēno vielu koncentrāciju darba vides gaisā un veiktu atbilstošus preventīvos pasākumus. Uzņēmumi, kuri būs veikuši atbilstošus pasākumus nodarbināto veselības aizsardzībai pret kancerogēno vielu ietekmi darbā, būs konkurētspējīgāki, jo nodrošinās augstāka līmeņa nodarbināto aizsardzību, attiecīgi apmierinātākus un veselīgākus, kā arī produktīvākus nodarbinātos. Ietekme uz vidi vērtējama kā pozitīva, jo samazinoties kancerogēnām vielām darba vides gaisā, samazinās arī to nokļūšana apkārtējā vidē. Lai veicinātu gan darba devēju, gan nodarbināto izpratni par noteikumu projektā noteikto kancerogēno vielu noteikšanu un ierobežošanu darba vidē, tiks izstrādāti informatīvie materiāli. Turklāt 2020.gadā tiks turpināta iesāktā semināru sērija par darba aizsardzības prasībām darba vidē, saskaroties ar ķīmiskajām vielām, t.sk. kancerogēnajām vielām. Materiāli būs pieejami [www.stradavesels.lv](http://www.stradavesels.lv), kur atrodama arī informācija par plānotajiem semināriem. Virkne informatīvo materiālu attiecībā uz kancerogēnajām vielām, tai skaitā, labās prakses piemēri no uzņēmumiem dažādās Eiropas Savienības valstīs, atrodami Eiropas Savienības kustības cīņai pret kancerogēnu samazināšanu darba vidē mājas lapā: <https://roadmaponcarcinogens.eu/>  |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Atbilstoši [Eiropas Komisijas Ietekmes novērtējuma ziņojumam](https://ec.europa.eu/transparency/regdoc/rep/1/2016/EN/1-2016-248-EN-F1-1.PDF) direktīvas prasību izpildei attiecībā uz direktīvā noteiktām kancerogēnām vielām lielākoties neietekmēs uzņēmumu izmaksas, lielākoties būs nepieciešami nelieli pielāgojumi. Attiecībā uz kristāliskā silicija dioksīda putekļiem darba vidē, ietekmes novērtējumā teikts, ka ietekme dalībvalstīs būs uz būvniecības nozari, īpaši, lai nodrošinātu putekļu ekspozīcijas kontroli, tomēr tas nav salīdzināms ar ilgtermiņa pozitīvo ietekmi uz paredzamo nāves gadījumu no audzēja samazināšanos, kā arī silikozes izmaksu samazinājumu. Turklāt, sociālā dialoga ietvaros Eiropas Savienībā 2006.gadā tika parakstīts sociālo partneru nolīgums: “[Nolīgums par darba ņēmēju veselības aizsardzību, pareizi strādājot ar kristālisko silīcija oksīdu un to saturošiem izstrādājumiem un tos pareizi izmantojot”.](https://eur-lex.europa.eu/legal-content/LV/TXT/?qid=1529564815447&uri=CELEX%3A42006A1117%2801%29) |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību |  Direktīva [2017/2398](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML) |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Direktīva [2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398 |
| A | B | C | D |
| Direktīvas ([2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398) 1.panta 2.punkta a)apakšpunkts | 1.1.punkts | Atbilst pilnībā | Netiek noteiktas stingrākas prasības nekā direktīvā.Direktīvas [2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398 1.panta 2.punkta a)apakšpunkta pirmā daļa, kas jau pašlaik ir noteikta Direktīvas 2004/37/EK 14.panta 1.punktā, un ir pārņemta īstenojot medicīnisko uzraudzību atbilstoši MK noteikumos Nr.803 noteiktajam un Ministru kabineta 2009.gada 3.marta noteikumiem Nr.219 “Kārtība, kādā veicama obligātā veselības pārbaude”.  |
| Direktīvas ([2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398) 1.panta 2.punkta b)apakšpunkts | Ministru kabineta 2006.gada 6.novembra noteikumi Nr.908 “Arodslimību izmeklēšanas un uzskaites kārtība”) |  | Netiek noteiktas stingrākas prasības nekā direktīvā.Direktīvas [2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398 1.panta 2.punkta b)apakšpunkts pārņemts ar arodslimību noteikšanas procesu (Ministru kabineta 2006.gada 6.novembra noteikumi Nr.908 “Arodslimību izmeklēšanas un uzskaites kārtība”), kurā ārstu komisija arodslimībās nosakot saikni starp personas darba apstākļiem (t.sk. darbu ar kancerogēnam vielām) un personai esošajiem veselības traucējumiem (ļaundabīgs audzējs), sniedz informāciju par arodslimības gadījumu gan Valsts darba inspekcijai (<http://www.vdi.gov.lv/lv/Par-mums/parskati/>), gan Slimību kontroles un profilakses centra veselības statistikas reģistram.Attiecībā uz dalībvalstu ziņojumiem, LV sniedz regulārus ziņojumus Eiropas Komisijai par direktīvu pārņemšanu un praktisko ieviešanu. Piemēram, 2018.gadā Eiropas Komisijai ir nosūtīts Latvijas Republikas ziņojums par direktīvas 89/391/EEK, tās atsevišķo direktīvu un direktīvu 2009/148/EK, 91/383/EEK, 92/29/EEK un 94/33/EK praktisko ieviešanu 2013.-2017.gadā. Ziņojumā iekļauta informācija par arodslimībām, kuras izraisījušas kancerogēnās vielas atbilstoši arodslimību statistikas datiem.  |
| Direktīvas ([2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398) 1.panta 4.punkts | 1.6. punkts | Atbilst pilnībā | Netiek noteiktas stingrākas prasības nekā direktīvā. |
| Direktīvas ([2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398) 1.panta 5.punkts | 1.5. punkts | Atbilst pilnībā | Vielu vērtībām netiek noteiktas stingrākas prasības nekā direktīvā (izņemot etilēnoksīdu). Etilēnoksīdam noteiktas stingrākas prasības nekā direktīvā, saglabājot jau noteikumos Nr.803 un Nr.325 noteikto vērtību. Šāds lēmums pieņemts pamatojoties uz vielas toksisko, kancerogēno un mutagēno ietekmi uz veselību, kā arī kairinošo iedarbību uz ādu un gļotādu. Turklāt etilēnoksīds tiek plaši izmantots medicīnā, medicīnas ierīču un instrumentu sterilizācijai.Benzolam noteiktā arodekspozīcijas robežvērtība sakrīt ar jau MK noteikumos Nr.803 un Nr.325 esošo vērtību, tādējādi grozījumi nav nepieciešami.  |
| Direktīvas ([2017/](http://eur-lex.europa.eu/LexUriServ/LexUriServ.do?uri=CELEX:32006L0015:LV:HTML)2398) 2.pants  | 2. punkts | Atbilst pilnībā | Netiek noteiktas stingrākas prasības nekā direktīvā. |
| Regulas 1272/2008 trešās daļas 3.1.tabulas harmonizētās klasifikācijas un bīstamo vielu marķējuma saraksts | 1.5. punkts | Atbilst pilnībā | Netiek noteiktas stingrākas prasības nekā direktīvā. Kancerogēno vielu arodekspozīcijas robežvērtību saraksts pārstrādāts ņemot vērā Regulā noteikto vielu bīstamības kategoriju un bīstamības apzīmējuma kodu (vielu ķīmiskās iedarbības raksturojumu).  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav |
| **2. tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ievietota Labklājības ministrijas tīmekļa vietnē <http://www.lm.gov.lv> sabiedriskajai apspriešanai 2019.gada 3.septembrī, kā arī Ministru kabineta tīmekļa vietnē sadaļā “Sabiedrības līdzdalība”, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tiek dota iespēja rakstiski sniegt viedokli par projektu tā saskaņošanas stadijā.Projekts un tā anotācija 2019.gada 16.septembrī izsūtīti saskaņošanai Valsts darba inspekcijai, Latvijas Brīvo arodbiedrību savienībai un Latvijas Darba devēju konfederācijai. |
| 3. | Sabiedrības līdzdalības rezultāti | Projekta sabiedriskajā apspriešanā nekādi priekšlikumi un iebildumi netika saņemti. |
| 4. | Cita informācija | 2018.gadā un 2019.gadā notiek [Eiropas Darba drošības un veselības aizsardzības aģentūras kampaņa](https://healthy-workplaces.eu/lv) ķīmisko vielu ierobežošanai darba vietās, kuras laikā tiek organizēti dažādi informatīvi pasākumi sabiedrības informēšanai par drošu darbu ar bīstamām vielām. Tāpat mājas lapā [www.stradavesels.lv](http://www.stradavesels.lv) pieejama virkne dažādu informatīvo materiālu gan darba devējiem (brošūras, plakāti, videopadomi, materiāli darba vides risku vērtēšanai, nodarbināto apmācībai), gan arī nodarbinātajiem (atgādnes) par galvenajiem darba aizsardzības principiem strādājot ar ķīmiskajām, t.sk., kancerogēnām un mutagēnām vielām. Turklāt darba aizsardzības jomas speciālisti var pārbaudīt savas zināšanas par ķīmiskajām vielām (putekļi, ķīmiskās vielas un maisījumi, kancerogēnās vielas, azbests) <http://stradavesels.lv/lineals/>. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts darba inspekcija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts nepaplašina un nesašaurina Valsts darba inspekcijas funkcijas, jo jau šobrīd Valsts darba inspekcija veic kontroli un uzraudzību darba aizsardzības jomā, tajā skaitā arī darba aizsardzības prasību izpildi darba vietās, kur iespējama saskare ar kancerogēnām vielām. |
| 3. | Cita informācija | Nav |

Labklājības ministre R.Petraviča

Geduša, 67021526

Jolanta.Gedusa@lm.gov.lv